Rīgā, 2022.gada 3.martā

RTU inženierzinātņu vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, kā arī visiem vecākiem, kuri atbalsta skolas ikdienas darbu un lepojas ar tās panākumiem. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: *Vispārējās vidējās izglītības programma (kods 31016011)* un *Vispārējās vidējās izglītības matemātikas, dabaszinību un tehnikas virziena programma (kods 31013011)* ir akreditējamas uz 6 gadiem, apliecinot, ka šo programmu īstenošana atbilst ļoti labam kvalitātes līmenim. Skolas direktores darbs tiek vērtēts ar kvalitātes līmeni “ļoti labi”, tādējādi atzīstot direktores augsto profesionalitāti, zināšanas un spēju mērķtiecīgi virzīt darbu, lai nodrošinātu sekmīgu skolas ikdienu un turpmāko attīstību.

Viena no RTU inženierzinātņu vidusskolas stiprajām pusēm, neapšaubāmi ir skaidra skolas misija un attīstības redzējums, kas sekmē izglītības kvalitāti un veicina izcilību. Skolā ir radoša un atbalstoša vide, pozitīvs mikroklimats, kas veicina ikviena audzēkņa intelektuālās spējas un personības izaugsmi, emocionālo inteliģenci, izpratni par vispārcilvēciskajām vērtībām un kultūras nozīmi personības attīstībā. Īpaši atzinīgi vērtējami skolēnu mācību sasniegumi ikdienas darbā, valsts pārbaudes darbos, kā arī valsts un starptautiskajās mācību priekšmetu olimpiādēs, konkursos, zinātnisko darbu konferencēs u.c., veicinot augstu skolēnu konkurētspēju turpmākās izglītības iegūšanā. Tiek īstenota efektīva skolas pārvaldība, kuru nodrošina skolas dibinātāja un skolas vadības vienots redzējums un komandas darbs.

Kā iespējamus uzlabojumus akreditācijas ekspertu komisija saskata vajadzību izveidot vienotu pieeju skolēnu zināšanu uzlabošanai. Ir iespējams paplašināt izglītības programmas piedāvājumu ar moduļiem vai fakultatīvajiem kursiem par stresa menedžmentu, līderības prasmēm, tādejādi palīdzot skolēniem stresa menedžmenta un izdegšanas profilakses jautājumos, kas var būt viens no riska faktoriem augstu prasību (skolēni paši sev izvirza augstas parsības), intensīvas kognitīvās darbības un konkurences rezultātam. Akreditācijas ekspertu komisija saskata arī lielisku iespēju, kā skola var sniegt savu pienesumu Latvijas izglītības sistēmas pilnveidei - organizēt profesionālās pilnveides aktivitātes Latvijas izglītības iestāžu pedagogiem, daloties savā pieredzē par darbu ar talantīgiem izglītojamiem.

Skolas kolektīvam, skolas dibinātājam, vecākiem un plašajam absolventu pulkam ir pamatots iemesls lepoties ar savu skolu!

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar skolas vadību un pedagogiem!

Ekspertu komisijas vadītāja Gunta Mālniece